Nõukogu määrus 3781/85,

31. detsember 1985,

milles sätestatakse nende ettevõtjate suhtes võetavad meetmed, kes ei järgi Hispaania ja Portugali ühinemisaktis sisalduvaid teatavaid kalapüügiga seotud sätteid

EUROOPA ÜHENDUSTE NÕUKOGU,

võttes arvesse Hispaania ja Portugali ühinemisakti, eriti selle artikli 163 lõiget 3, artikli 164 lõiget 2, artikli 165 lõiget 8, artikli 349 lõiget 5, artikli 351 lõiget 5 ja artikli 352 lõiget 9,

võttes arvesse komisjoni ettepanekut

ning arvestades, et:

ühinemisaktis sätestatud vetele ja kalavarudele juurdepääsu käsitlevate eeskirjade järgimise tagamiseks on vaja võtta vastu sätted, mille alusel liikmesriigid keelavad teataval perioodil kalapüügi kõnealuseid eeskirju eiraval ettevõtjal, täiendades nõukogu 29. juuni 1982. aasta määrust (EMÜ) nr 2057/82, millega kehtestatakse teatavad kontrollimeetmed liikmesriikide laevade kalandustegevuse suhtes, [1] viimati muudetud määrusega (EMÜ) nr 3723/85 [2];

ühinemisakti artikli 164 lõike 2 kohaselt peavad praeguse liikmesriigi lipu all Hispaania suveräänsete õiguste või jurisdiktsiooni alla kuuluvates vetes sõitvad laevad tegelema spetsialiseeritud kalapüügiga vastavalt samale juurdepääsu ja kontrolli käsitlevale korrale, mis on kehtestatud Hispaania laevadele, millel on lubatud tegeleda kalapüügiga praeguste liikmesriikide kalastusvööndites; ühinemisakti artikli 164 lõike 1 alusel toimuva muu püügitegevuse osas on asjakohane kohaldada asjaomaste laevade suhtes korda, mis on võrreldav Hispaania lipu all praeguste liikmesriikide suveräänsete õiguste või jurisdiktsiooni alla kuuluvates vetes sõitvate laevade spetsialiseerimata kalapüügitegevuste suhtes kohaldatava korraga;

tuleks ette näha võimalus vastu võtta vajalikud rakendussätted vastavalt korrale, mis on kehtestatud nõukogu 25. jaanuari 1983. aasta määruse (EMÜ) nr 170/83 (millega kehtestatakse ühenduse kalavarude kaitse- ja majandamissüsteem) [3] artiklis 14;

vastavalt Hispaania ja Portugali ühinemisakti artikli 2 lõikele 3 võivad Euroopa ühenduste institutsioonid võtta enne ühinemist vastu ühinemisakti artiklites 163, 164, 165, 349, 351 ja 352 nimetatud meetmed, mis ühinemise korral jõustuvad ühinemisakti jõustumiskuupäeval,

ON VASTU VÕTNUD KÄESOLEVA MÄÄRUSE:

Artikkel 1

Käesolevas määruses sätestatakse meetmed, mille eesmärgiks on tagada, et liikmesriigi lipu all sõitvad või liikmesriigis registreeritud laevad järgiksid ühinemisakti artiklites 163, 164, 165, 349, 351 ja 352 sisalduvaid vetele ja kalavarudele juurdepääsu käsitlevaid eeskirju.

Artikkel 2

1. Liikmesriikide pädevad asutused teatavad viivitamata komisjonile ja liikmesriigile, mille lipu all laev sõidab või kus laev on registreeritud, edaspidi "liikmesriik", igast artiklis 1 nimetatud eeskirjade rikkumisest, edastades asjaomase laeva nime ja tähised, kipperi ja omaniku ning vajaduse korral prahtija nime, rikkumise asjaolud ja rakendatud kriminaalõigus-, haldus- või muud meetmed ning kõik seda rikkumist käsitlevad kohtuotsused.

2. Teatavaks tehtud kohtuotsuse põhjal või mis tahes muu registreeritud lõikes 1 nimetatud eeskirjade rikkumise korral ei tohi liikmesriik enam kanda asjaomast laeva artiklites 3 ja 4 sätestatud tingimustel komisjonile perioodiliselt esitatavate nimekirjade projektidesse.

Artikkel 3

1. Kui lõikest 2 ei tulene teisiti, ei või liikmesriik enam perioodilise nimekirja projekti nelja kuu jooksul kanda laeva, mille puhul rikkumine registreeriti artikli 2 lõike 2 kohaselt; uue rikkumise korral võib seda ajavahemikku pikendada kuni kaheteistkümne kuuni.

2. Ühinemisakti artiklites 160, 164, 349 ja 351 nimetatud spetsialiseeritud kalapüügi puhul ja kõnealuse akti artiklites 165 ja 352 nimetatud pikkuim-tuuni, mõõkkala, sinihai ja atlandi merilatika püügi puhul ei või laeva kanda perioodilise nimekirja projekti kahe kuu jooksul ja uue rikkumise korral võib seda ajavahemikku pikendada nelja kuuni.

Artikkel 4

1. Kui artikli 2 lõike 2 kohaselt registreeritakse, et laev on püüdnud kala ilma loata, ei või laeva lipuliikmesriik enam kanda seda perioodilise nimekirja projekti:

a) nelja kuu jooksul ühinemisakti artiklites 160, 164, 165, 349 ja 351 nimetatud spetsialiseeritud kalapüügi puhul ja kõnealuse akti artiklites 165 ja 352 nimetatud pikkuim-tuuni, mõõkkala, sinihai ja atlandi merilatika püügi puhul; uue rikkumise korral võib seda ajavahemikku pikendada kuue kuuni;

b) kaheksa kuu jooksul muu kui punktis a nimetatud kalapüügi puhul; uue rikkumise korral võib seda ajavahemikku pikendada kaheksateistkümne kuuni.

2. Lõikes 1 sätestatud meetmete võtmise asemel võib liikmesriik siiski keelduda mõne muu esimese laeva omanikule või prahtijale kuuluva laeva kandmisest samadeks ajavahemikeks perioodilise nimekirja projekti, mis rikkumise avastamise hetkel kuulus perioodilisse nimekirja.

Artikkel 5

Käesoleva määruse üksikasjalikud rakenduseeskirjad võetakse vastu määruse (EMÜ) nr 170/83 artiklis 14 sätestatud korras.

Artikkel 6

Käesolev määrus jõustub 1. jaanuaril 1986, kui Hispaania ja Portugali ühinemisaktist ei tulene teisiti.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 31. detsember 1985

Nõukogu nimel

eesistuja

R. Steichen

[1] EÜT L 220, 29.7.1982, lk 2.

[2] EÜT L 361, 31.12.1985, lk 42.

[3] EÜT L 24, 27.1.1983, lk 1.

--------------------------------------------------